As U nie saamtrek nie, gaan ons nêrens heen nie! - Christian Motivations
As U nie saamtrek nie, gaan ons nêrens heen nie!
Noudat die staking-seisoen weer oop is in die land... ons het so byna met die eerste godsdienstige staking in die geskiedenis te make in Eksodus 33.
Die scenario: Israel is in die woestyn onderweg na die Beloofde Land. Hulle maak so droog dat God besluit om nie Self met hulle saam te trek nie, maar om sy engel saam met hulle te stuur (Eks 33:2-3).
Die waagstuk: Moses waag dit om die trek na die Beloofde Land uit te stel as God nie Self saamtrek nie (33:15-16). Nee, 'n engel is nie goed genoeg nie. Moses wil nie engele vir beskermers hê nie. Israel is die volk van die Here. Hulle is nie 'n volk wat deur engele begelei word nie. Hulle staan bekend as God se mense. Juis dit maak Israel uniek onder al die volke van die aarde.
Goeie nuus: Die Here hoor wat Moses vra (33:17). Hy stem in om Self saam te trek.
Wat 'n fenomenale teks! God laat Hom oorreed deur mense wat opreg soek na sy wil. Hy trek saam met hulle die onbekende in as hulle Hom vra.
Moenie bid dat engele jou vergesel nie. Te veel mense doen dit. Ja, daar's wel 'n handjievol tekste in die Bybel wat sê dat God se engele 'n laer trek rondom gelowiges. Maar hulle doen dit op Sy bevel, nie op ons s'n nie. Ons kry nie enige opdragte in die Bybel om die Here te vra om engele te stuur om ons of ons kinders op te pas nie. Oor en oor en oor sê die Bybel dat die lewende God Self by ons is. Hy dra en bewaar ons. Die beste nuus van alles: Jesus se laaste aardse woorde is dat Hyself by ons is al die dae tot heel aan die einde (Matteus 28:20). Praat van ewige hemelse beskerming!